PCSGH ลดเป้ารายได้ปีนี้เหลือใกล้ปีก่อน เล็งทำโซลาร์รูฟท็อปช่วยลดต้นทุน
PCSGH ลดเป้ารายได้ปีนี้เหลือใกล้ปีก่อน เล็งทำโซลาร์รูฟท็อปช่วยลดต้นทุน
9 ก.ย. 2558

นายประสงค์ อดุลยรัตนนุกุล ประธานเจ้าหน้าที่บริหาร บริษัท พี.ซี.เอส แมชีน กรุ๊ปโฮลดิ้ง จำกัด (มหาชน) หรือ PCSGH เปิดเผยว่า บริษัทปรับลดเป้ารายได้ปีนี้ลงมาเหลือใกล้เคียงกับปีก่อนที่ราว 4 พันล้านบาท จากเดิมที่คาดว่าจะมากกว่าปีก่อน เนื่องจากภาวะเศรษฐกิจชะลอตัวกระทบต่อกำลังซื้อในอุตสาหกรรมยานยนต์
อย่างไรก็ตามบริษัทเชื่อว่าผลประกอบการในช่วงครึ่งปีหลังจะปรับตัวดีขึ้นเมื่อเทียบกับช่วงครึ่งปีแรก โดยหวังว่ามาตรการกระตุ้นเศรษฐกิจของภาครัฐฯ และการปรับรูปแบบการจัดเก็บภาษีสรรพสามิตรถยนต์ใหม่ทั้งระบบที่จะบังคับใช้ในปีหน้า จะเป็นตัวช่วยกระตุ้นความต้องการซื้อให้เพิ่มขึ้นในช่วงไตรมาส 4/58
นายประสงค์ กล่าวว่า บริษัทได้ขยายฐานลูกค้าเข้าสู่ตลาดรถบรรทุกขนาดใหญ่ (BIG TRUCK) และตลาดรถมอเตอร์ไซค์ ขนาดใหญ่ (BIG BIKE) มากขึ้นเพื่อเป็นการกระจายความเสี่ยง โดยจะเริ่มเห็นรายได้ในธุรกิจใหม่นี้เข้ามาในช่วงกลางปี 59 และตั้งเป้าหมายในปี 63 จะมีสัดส่วนรายได้จากธุรกิจใหม่ดังกล่าวเพิ่มขึ้นเป็น 25% จากปัจจุบันไม่มีเลย
นอกจากนี้ บริษัทยังมีแผนจะลงทุนผลิตไฟฟ้าบนหลังคา (โซล่ารูฟท็อป)ขนาด 5 เมกะวัตต์ เพื่อใช้พลังงานไฟฟ้าในโรงงานทั้งหมด โดยมีมูลค่าการลงทุนราว 170-180 ล้านบาท ซึ่งเชื่อว่าจะสามารถลดต้นทุนได้ราว 20-30 ล้านบาท/ปี
 